kardosdrur/scandi-wiki huggingface dataset:
Michał Jeliński

Michał Jeliński (født 17. marts 1980 i Gorzów Wielkopolski) er en polsk tidligere roer og olympisk guldvinder.

Karriere 
Jelińskis første store internationale resultat kom, da han var med til at blive juniorverdensmester i dobbeltfirer i 1998. Fire år senere vandt han VM-sølv for U/23-roere, nu i dobbeltsculler. Han var første gang med ved OL i 2004 i Athen i dobbeltsculler med Adam Wojciechowski, men duoen nåede ikke videre end første runde, heller ikke efter opsamlingsheat. 

Fra 2005 kom han med i den polske dobbeltfirer, der straks fik succes og vandt verdensmesterskabet samme år i en båd med Konrad Wasielewski, Marek Kolbowicz og Adam Korol ud over Jeliński. Denne præstation gentog de de to følgende år.

Polakkerne var derfor klare favoritter ved OL 2008 i Beijing og vandt da også deres indledende heat og semifinale sikkert, selv om deres tider ikke var imponerende. I finalen gav Jeliński og resten af holdet sig dog fuldt ud og vandt med et forspring på mere end to sekunder til Italien, der fik sølv, men Frankrig fik bronze.

Den polske kvartet vandt derpå endnu en VM-guldmedalje i 2009 samt EM-guld i 2010, men i 2011, hvor Korol ikke længere var med i båden, sluttede polakkerne for første gang i lang tid uden for medaljerækken, da de blev nummer fire ved VM. Ved OL 2012 i London blev det til en sjetteplads, og efter EM senere samme år indstillede Jeliński sin elitekarriere. Jeliński havde i øvrigt været Polens flagbærer ved afslutningsceremonien ved OL 2012.

OL-medaljer 
 2008:  Guld i dobbeltfirer

Referencer

Eksterne henvisninger 

Roere fra Polen
Olympiske medaljevindere i roning
Deltagere for Polen ved sommer-OL 2004
Deltagere for Polen ved sommer-OL 2008
Deltagere for Polen ved sommer-OL 2012
Medaljevindere ved sommer-OL 2008
Olympiske mestre fra Polen
Adam Korol

Adam Marek Korol (født 20. august 1974 i Gdańsk) er en polsk tidligere roer og olympisk guldvinder samt nuværende politiker fra Borgerplatformen.

Roning 
Korol indledte sin karriere i dobbeltfirer og var med til at blive nummer fire ved VM i 1994, men ved OL 1996, hvor han roede dobbeltsculler, blev det blot til en 13. plads. Derpå kom han til at ro sammen med Marek Kolbowicz, og det gik bedre, da de vandt VM-bronze i 1998. Duoen deltog i OL 2000 i Sydney, hvor det blev til en sjetteplads.

I den følgende sæson vendte Korol og Kolbowicz sammen tilbage til dobbeltfireren, og denne båd vandt VM-sølv i 2002 og VM-bronze i 2003. Ved OL 2004 blev det til en fjerdeplads, men fra den følgende sæson blev der skiftet ud i besætningen, der så bestod af Konrad Wasielewski, Michał Jeliński, Kolbowicz og Korol, hvilket straks gav resultat, da kvartetten dette år vandt VM-guld, en præstation de gentog de to følgende år.

Polakkerne var derfor klare favoritter ved OL 2008 i Beijing og vandt da også deres indledende heat og semifinale sikkert, selv om deres tider ikke var imponerende. I finalen gav Korol og resten af holdet sig dog fuldt ud og vandt med et forspring på mere end to sekunder til Italien, der fik sølv, men Frankrig fik bronze.

Den polske kvartet vandt derpå endnu en VM-guldmedalje i 2009 samt EM-guld i 2010, hvorpå Korol tog en pause fra roningen i det meste af den følgende sæson. Han var dog tilbage i båden i 2012, men den polske dominans i dobbeltsculleren var ved at være ovre, og ved OL 2012 i London blev det til en sjetteplads, hvorpå Korol indstillede sin elitekarriere.

Videre karriere  
Korol er siden gået ind i politik for partiet Borgerplatformen. Han blev valgt ind i Sejmen i 2015. Han var i en periode minister for sport og turisme.

OL-medaljer 
 2008:  Guld i dobbeltfirer

Referencer

Eksterne henvisninger 

Roere fra Polen
Personer fra Gdansk
Olympiske medaljevindere i roning
Deltagere for Polen ved sommer-OL 1996
Deltagere for Polen ved sommer-OL 2000
Deltagere for Polen ved sommer-OL 2004
Deltagere for Polen ved sommer-OL 2008
Deltagere for Polen ved sommer-OL 2012
Medaljevindere ved sommer-OL 2008
Olympiske mestre fra Polen
Politikere fra Polen
Nikolaj Spinjov

Nikolaj Nikolajevitj Spinjov (på russisk: Николай Николаевич Спинёв) (født 30. maj 1974 i Rostov, Sovjetunionen) er en russisk tidligere roer og olympisk guldvinder.

Spinjov var en del af den russiske dobbeltfirer, der vandt guld ved OL 2004 i Athen, efter en finale hvor Tjekkiet fik sølv mens Ukraine tog bronzemedaljerne. Bådens øvrige besætning var Igor Kravtsov, Aleksej Svirin og Sergej Fedorovtsev. Han deltog desuden i samme disciplin ved OL 1996 i Atlanta og OL 2008 i Beijing.

OL-medaljer 
 2004:  Guld i dobbeltfirer

Referencer

Eksterne henvisninger 

Roere fra Rusland
Personer fra Rostov ved Don
Igor Kravtsov

Igor Aleksandrovitj Kravtsov (på russisk: Игорь Александрович Кравцов) (født 21. december 1973 i Magnitogorsk, Sovjetunionen) er en russisk tidligere roer og olympisk guldvinder.

Kravtsov var en del af den russiske dobbeltfirer, der vandt guld ved OL 2004 i Athen, efter en finale hvor Tjekkiet fik sølv mens Ukraine tog bronzemedaljerne. Bådens øvrige besætning var Nikolaj Spinjov, Aleksej Svirin og Sergej Fedorovtsev. Han deltog desuden i samme disciplin ved OL 1996 i Atlanta, hvor russerne sluttede på 8. pladsen.

OL-medaljer 
 2004:  Guld i dobbeltfirer

Referencer

Eksterne henvisninger 

Roere fra Rusland
Aleksej Svirin

Aleksej Vladimirovitj Svirin (på russisk: Алексей Владимирович Свирин) (født 15. december 1978 i Moskva, Sovjetunionen) er en russisk tidligere roer og olympisk guldvinder.

Svirin var en del af den russiske dobbeltfirer, der vandt guld ved OL 2004 i Athen, efter en finale hvor Tjekkiet fik sølv mens Ukraine tog bronzemedaljerne. Bådens øvrige besætning var Nikolaj Spinjov, Igor Kravtsov og Sergej Fedorovtsev. Han deltog også ved OL 2008 i Beijing og ved OL 2012 i London.

Svirin blev desuden to gange, i 2007 og 2011, europamester, som del af den russiske dobbeltfirer.

OL-medaljer 
 2004:  Guld i dobbeltfirer

Referencer

Eksterne henvisninger 

Roere fra Rusland
Personer fra Moskva
Sergej Fedorovtsev

Sergej Anatoljevitj Fedorovtsev (på russisk: Сергей Анатольевич Федоровцев) (født 31. januar 1980 i Rostov, Sovjetunionen) er en russisk tidligere roer og olympisk guldvinder.

Fedorovtsev var en del af den russiske dobbeltfirer, der vandt guld ved OL 2004 i Athen, efter en finale hvor Tjekkiet fik sølv mens Ukraine tog bronzemedaljerne. Bådens øvrige besætning var Nikolaj Spinjov, Igor Kravtsov og Aleksej Svirin. Han deltog også i samme disciplin ved OL 2008 i Beijing og ved OL 2012 i London.

Svirin blev desuden to gange, i 2011 og 2015, europamester, som del af den russiske dobbeltfirer.

OL-medaljer 
 2004:  Guld i dobbeltfirer

Referencer

Eksterne henvisninger 

Roere fra Rusland
Personer fra Rostov ved Don
Simone Raineri

Simone Raineri (født 7. februar 1977 i Bozzolo) er en italiensk tidligere roer og olympisk guldvinder.

Raineris første store resultat kom, mens han endnu var juniorroer, idet han var med til at vinde junior-VM-guld i 1995 i dobbeltfirer. Som U/23-roer og senior roede han i begyndelsen i forskellige bådtyper, inden han vendte tilbage til dobbeltfireren.

Raineri var en del af den italienske dobbeltfirer, der deltog i OL 2000 i Sydney. Efter at have vundet sit indledende heat vandt italienerne deres semifinale i ny olympisk rekord, og i finalen var de mere end to sekunder hurtigere end hollænderne, der fik sølv, mens Tyskland tog bronzemedaljerne. Bådens øvrige besætning var Agostino Abbagnale, Alessio Sartori og Rossano Galtarossa. 

De to følgende år vandt han VM-bronze med dobbeltfireren, men herefter kom en periode med knap så gode resultater, efterhånden som de øvrige OL-guldvindere havde forladt båden. Således blev det blot til en tiendeplads ved OL 2004 i Athen. I årene op til næste OL blev Raineri og den italienske dobbeltfirer placeret lige uden for medaljetagerne ved VM.

Ved OL 2008 i Beijing bestod den italienske dobbeltfirer foruden Raineri af Luca Agamennoni, Simone Venier og Rossano Galtarossa, og de blev nummer to i indledende heat, hvorpå de vandt deres semifinaleheat. I finalen blev de besejret af Polen med et par sekunder, men var næsten et sekund foran franskmændene på tredjepladsen, så det blev til italiensk sølv. 

Men en enkelt udskiftning vandt Italien og Raineri VM-sølv i 2010. Ved OL 2012 i London var Raineri med i dobbeltfireren for fjerde og sidste olympiske lege, mens den øvrige besætning var skiftet ud i forhold til forrige OL. Italienerne endte med at blive nummer fem i B-finalen og nummer elleve samlet. Året efter vandt Raineri sin sidste internationale medalje, da han var med til at blive nummer tre ved EM. Hans sidste store internationale stævne var VM i 2014, hvor han med dobbeltfireren endte på en fjerdeplads i C-finalen.

OL-medaljer 
 2000:  Guld i dobbeltfirer
 2008:  Sølv i dobbeltfirer

Referencer

Eksterne henvisninger 

Roere fra Italien
Deltagere for Italien ved sommer-OL 2000
Deltagere for Italien ved sommer-OL 2004
Deltagere for Italien ved sommer-OL 2008
Deltagere for Italien ved sommer-OL 2012
Olympiske mestre fra Italien
Olympiske sølvmedaljevindere fra Italien
André Willms

André Willms (født 18. september 1972 i Burg, Østtyskland) er en tysk tidligere roer og dobbelt olympisk guldvinder.

Willms blev juniorverdensmester i singlesculler i 1990, men han kom snart med i den tyske dobbeltfirer. Han var således med ved OL 1992 i Barcelona, hvor tyskerne vandt deres indledende heat i olympisk rekordtid og derpå vandt deres semifinale, hvorpå de vandt finalen sikkert (med næsten to sekunders forspring) til Norge, der fik sølv, og bronzevinderne fra Italien. Ud over Willms bestod besætningen af Andreas Hajek, Stephan Volkert og Michael Steinbach.

Tyskerne med Willms blev også verdensmestre året efter, mens Willms i 1994 var tilbage i singlesculleren, som han dette år blev verdensmester i. I 1995 var han igen med i dobbeltfireren, der vandt VM-sølv.

Ved OL 1996 i Atlanta var Willms, Hajek og Volkert igen med fra 1992-guldvinderne, suppleret denne gang med André Steiner. Igen vandt de deres indledende heat og semifinaleheat, inden de igen i finalen var de øvrige deltagere overlegne og vandt guld med over to sekunders forspring til sølvvinderne fra USA, mens Australien var yderligere mere end halvandet sekund langsommere på tredjepladsen.

De følgende par sæsoner roede Willms igen singlesculler og vandt VM-sølv i 1997, mens han blev nummer fire ved VM i 1998. I 1999 var han igen tilbage i dobbeltfireren sammen med Hajek og Volkert, nu suppleret af Marco Geisler, og de blev verdensmestre dette år. Ved OL 2000 i Sydney var de derfor endnu engang blandt favoritterne og vandt da også både deres indledende heat og semifinale. I finalen kunne de ikke følge med den italienske båd, der vandt guld, mens hollænderne lidt overraskende satte en stærk slutspurt og vandt sølv, inden tyskerne sluttede medaljefeltet på en tredjeplads.

Willms var igen med til at blive verdensmester i dobbeltfireren i 2001, mens han i 2002 roede dobbeltsculler sammen med Andreas Hajek, og duoen vandt VM-bronze dette år. I 2003 roede han igen dobbeltfirer og var med til at vinde VM-guld, inden han sluttede sin internationale karriere ved sit fjerde OL i Sommer-OL 2004 i Athen, hvor han var med til at blive nummer fem i dobbeltfireren. 

Efter sin aktive karriere har Willms været kommunal embedsmand i Magdeburg, og hans søn, Philipp-André Syring, er som sin far også blevet eliteroer.

Han har også været politisk engageret for FDP og var i 2004 en del af Forbundsforsamlingen, der valgte Horst Köhler som tysk præsident.

OL-medaljer 
 1992:  Guld i dobbeltfirer
 1996:  Guld i dobbeltfirer
 2000:  Bronze i dobbeltfirer

Referencer

Eksterne henvisninger 

Roere fra Tyskland
Olympiske medaljevindere i roning
Olympiske mestre fra Tyskland
Olympiske bronzemedaljevindere fra Tyskland
Deltagere for Tyskland ved sommer-OL 1992
Deltagere for Tyskland ved sommer-OL 1996
Deltagere for Tyskland ved sommer-OL 2000
Deltagere for Tyskland ved sommer-OL 2004
Medaljevindere ved sommer-OL 1992
Medaljevindere ved sommer-OL 1996
Medaljevindere ved sommer-OL 2000
André Steiner

André Steiner (født 8. februar 1970 i Gera, Østtyskland) er en tysk tidligere roer og olympisk guldvinder.

Steiner blev juniorverdensmester i dobbeltsculler i 1987 og vandt bronze ved junior-VM i singlesculler året efter, begge dele for DDR. Som senior vandt han VM-bronze i dobbeltsculler i 1991, nu for det forenede Tyskland, og han kom med i dobbeltfireren fra 1993. Samme år var han med til at vinde VM i denne båd, og de følgende år blev det til bronze og sølv ved VM. Tyskerne var derfor blandt favoritterne ved OL 1996 i Atlanta, hvor de ud over Steiner stillede op med Andreas Hajek, Stephan Volkert og André Willms, der alle tre havde vundet guld ved forrige OL. Deres største konkurrenter mentes at være Italien, der havde vundet VM de to foregående år, og begge nationer vandt da også deres indledende heats og semifinaler. I finalen vandt tyskerne sikkert, mens italienerne gik helt ned og havnede uden for medaljerne på en fjerdeplads. I stedet var det USA, der kom ind på andenpladsen, mens Australien blev nummer tre.

Han var i 1993 begyndt på tandlægestudiet, og efter OL i 1996 indstillede han rokarrieren for at hellige sig studierne. Han har efterfølgende haft egen praksis.

OL-medaljer 
 1996:  Guld i dobbeltfirer

Referencer

Eksterne henvisninger 

Roere fra Tyskland
Deltagere for Tyskland ved sommer-OL 1996
Olympiske mestre fra Tyskland
Michael Steinbach

Michael Steinbach (født 3. september 1969 i Überlingen, Vesttyskland) er en tysk tidligere roer og olympisk guldvinder.

Steinbach roede i sin karriere primært dobbeltfirer og var med til at vinde VM-sølv for Vesttyskland i 1987. De følgende tre år var han U/23-roer for vesttyskerne, der gradvis blev bedre, idet de ved U/23-VM vandt bronze i 1988, sølv i 1989 og guld i 1990. Da han var blevet seniorroer, blev hans båd nummer fire ved VM i 1991, nu for det forenede Tyskland. Han var desuden med til at blive vestysk/tysk mester i 1989, 1991 og 1992.

Ved OL 1992 i Barcelona udgjorde han sammen med Andreas Hajek, Stephan Volkert og André Willms besætningen i den tyske dobbeltfirer. De vandt først deres indledende heat i ny olympisk rekordtid, hvorpå de også vandt deres semifinale. I finalen fortsatte tyskerne deres gode stime og forbedrede igen den olympiske rekord, så de vandt guldet sikkert foran Norge og Italien. 

Steinbach indstillede sin karriere efter OL i 1992. Han er uddannet nationaløkonom og har bestredet en række lederjobs, primært inden for turisme. Han har også i en periode været selvstændig som konsulent i samme branche og har arrangeret træningslejre.

OL-medaljer 
 1992:  Guld i dobbeltfirer

Referencer

Eksterne henvisninger 

Roere fra Tyskland
Deltagere for Tyskland ved sommer-OL 1992
Olympiske mestre fra Tyskland
Gianluca Farina

Gianluca Farina (født 15. december 1962 i Casalmaggiore) er en italiensk tidligere roer og olympisk guldvinder.

Farina roede primært dobbeltfirer, ind imellem også dobbeltsculler. Fra 1985 koncentrerede han sig om dobbeltsculleren, der kom i A-finaler ved alle de mesterskaber, han stillede op i frem til og med 1993.

Ved OL 1988 i Seoul roede han dobbeltfirer sammen med Agostino Abbagnale, Davide Tizzano og Piero Poli. De vandt deres indledende heat og semifinale, inden de i finalen vandt med et forspring på omkring halvandet sekund til den norske båd, mens Østtyskland var yderligere et sekund bagefter. 

De følgende tre år var Farina med til at vinde sølv, bronze og sølv ved VM i dobbeltfireren.

Ved OL 1992 i Barcelona var Farina eneste genganger i forhold til OL i 1988. De øvrige i båden var denne gang Rossano Galtarossa, Alessandro Corona og Filippo Soffici, og de blev nummer to i det indledende heat. Efter sejr i semifinalen vandt Italien med nød og næppe bronze i finalen, hvor det blot sluttede 0,06 sekund hurtigere end schweizerne på fjerdepladsen, mens Tyskland vandt sikkert og Norge vant sølv, 0,24 sekund foran Italien.

Farinas sidste VM i dobbeltfireren var i 1993, hvor han var med til at vinde bronze. Efter en sæson i dobbeltsculler indstillede han karrieren i 1995.

OL-medaljer 
 1988:  Guld i dobbeltfirer
 1992:  Bronze i dobbeltfirer

Referencer

Eksterne henvisninger 

Roere fra Italien
Deltagere for Italien ved sommer-OL 1988
Deltagere for Italien ved sommer-OL 1992
Olympiske mestre fra Italien
Olympiske bronzemedaljevindere fra Italien
Piero Poli

Piero Poli (født 9. oktober 1960 i Cairo Montenotte) er en italiensk tidligere roer og olympisk guldvinder.

Poli roede primært dobbeltfirer gennem sin karriere, og han gjorde sig første gang bemærket internationalt, da han var med til at vinde sølv i denne båd ved VM for U/23 i 1981. Samme år og de to næste var han med som senior ved VM i den italienske dobbeltfirer, der var med i A-finalerne, men uden for medaljeplaceringerne. Det gjaldt og ved OL 1984, hvor Italien blev nummer fire. Mønsteret fortsatte i årene frem mod næste OL: Italienerne blev nummer fem, seks og seks ved VM.

Poli var fortsat med i dobbeltfireren  i OL 1988 i Seoul. Italienerne vandt deres indledende heat og deres semifinale, hvor de satte ny olympisk rekord med tiden 5.47,50 minutter, og i finalen sejrede de med et forspring på halvandet sekund til Norge, mens Østtyskland var yderligere lidt over et sekund bagud på tredjepladsen. Udover Tizzano bestod italienernes besætning af Piero Poli, Gianluca Farina og Agostino Abbagnale.

OL-medaljer 
 1988:  Guld i dobbeltfirer

Referencer

Eksterne henvisninger 

Roere fra Italien
Deltagere for Italien ved sommer-OL 1984
Deltagere for Italien ved sommer-OL 1988
Olympiske mestre fra Italien
Albert Hedderich

Albert Hedderich (født 11. december 1957 i Mainz, Vesttyskland) er en tysk tidligere roer og olympisk guldvinder.

Hedderich roede dobbeltsculler og dobbeltfirer i RV Ingelheim 1920 og udgjorde sammen med Raimund Hörmann, Dieter Wiedenmann og Michael Dürsch en succesrig vesttysk besætning i sidstnævnte båd i slutningen af 1970'erne og første halvdel af 1980'erne. I denne periode vandt de en række medaljer ved internationale mesterskaber, idet de begyndelsen måtte se østtyskerne tage sig af topplaceringerne. Det gjaldt således i 1978, hvor Hedderich og hans båd vandt VM-bronze, i 1979, hvor de vandt VM-sølv, og i 1982, hvor de igen vandt sølv. I 1983 brød de imidlertid den østtyske dominans og blev verdensmestre, mens østtyskerne blev henvist til andenpladsen.

Ved OL 1984 i Los Angeles boykottede DDR sammen med andre østblok-lande legene, og derfor var den vesttyske båd storfavorit til guldet. De vandt da også deres indledende heat, men den australske båd vandt det andet heat i en tid ikke langt efter vesttyskernes. Finalen blev en tæt kamp mellem de to nationer, hvor australierne pressede vesttyskerne til det yderste, men Hedderich og resten af besætningen sikrede sig guldet med et forspring til australierne på andenpladsen på 0,43 sekund, mens Canada fik bronze mere end et sekund efter australierne.

Hedderich vandt sammen med Dürsch fem vesttyske mesterskaber i dobbeltsculleren, og dobbeltfireren blev tysk mester hvert år i perioden 1977-1985.

I sit civile liv var Hedderich rørlægger.

OL-medaljer 
 1984:  Guld i dobbeltfirer

Referencer

Eksterne henvisninger 

Roere fra Tyskland
Personer fra Mainz
Deltagere for Vesttyskland ved sommer-OL 1984
Olympiske mestre fra Vesttyskland
Raimund Hörmann

Raimund Hörmann (født 27. maj 1957 i Ulm, Vesttyskland) er en tysk tidligere roer og olympisk guldvinder.

Hörmann roede dobbeltfirer i Ulmer RC Donau og udgjorde sammen med Albert Hedderich, Dieter Wiedenmann og Michael Dürsch en succesrig vesttysk besætning i slutningen af 1970'erne og første halvdel af 1980'erne. I denne periode vandt de en række medaljer ved internationale mesterskaber, idet de begyndelsen måtte se østtyskerne tage sig af topplaceringerne. Det gjaldt således i 1978, hvor Hörmann og hans båd vandt VM-bronze, i 1979, hvor de vandt VM-sølv, og i 1982, hvor de igen vandt sølv. I 1983 brød de imidlertid den østtyske dominans og blev verdensmestre, mens østtyskerne blev henvist til andenpladsen.

Ved OL 1984 i Los Angeles boykottede DDR sammen med andre østblok-lande legene, og derfor var den vesttyske båd storfavorit til guldet. De vandt da også deres indledende heat, men den australske båd vandt det andet heat i en tid ikke langt efter vesttyskernes. Finalen blev en tæt kamp mellem de to nationer, hvor australierne pressede vesttyskerne til det yderste, men Hörmann og resten af besætningen sikrede sig guldet med et forspring til australierne på andenpladsen på 0,43 sekund, mens Canada fik bronze mere end et sekund efter australierne.

Hörmann blev tysk mester i dobbeltfireren hvert år i perioden 1977-1985.

Af profession var Hörmann slagter og havde sin egen forretning frem til 2016. Han var formand for slagterlauget i Ulm, og han organiserede i 2016 et forsøg på at sætte verdensrekord i længste leverpølse (med succes). Hans søn, der også hed Raimund, blev som sin far eliteroer.

OL-medaljer 
 1984:  Guld i dobbeltfirer

Referencer

Eksterne henvisninger 

Roere fra Tyskland
Personer fra Ulm
Deltagere for Vesttyskland ved sommer-OL 1984
Olympiske mestre fra Vesttyskland
Dieter Wiedenmann

Dieter Benedikt Wiedenmann (født 23. april 1957 i Ulm, død 11. november 1994 i Karlsbad) var en tysk roer og olympisk guldvinder.

Wiedenmann roede dobbeltfirer i Ulmer RC Donau og udgjorde sammen med Albert Hedderich, Raimund Hörmann og Michael Dürsch en succesrig vesttysk besætning i slutningen af 1970'erne og første halvdel af 1980'erne. I denne periode vandt de en række medaljer ved internationale mesterskaber, idet de begyndelsen måtte se østtyskerne tage sig af topplaceringerne. Det gjaldt således i 1978, hvor Wiedenmann og hans båd vandt VM-bronze, i 1979, hvor de vandt VM-sølv, og i 1982, hvor de igen vandt sølv. I 1983 brød de imidlertid den østtyske dominans og blev verdensmestre, mens østtyskerne blev henvist til andenpladsen.

Ved OL 1984 i Los Angeles boykottede DDR sammen med andre østblok-lande legene, og derfor var den vesttyske båd storfavorit til guldet. De vandt da også deres indledende heat, men den australske båd vandt det andet heat i en tid ikke langt efter vesttyskernes. Finalen blev en tæt kamp mellem de to nationer, hvor australierne pressede vesttyskerne til det yderste, men Wiedenmann og resten af besætningen sikrede sig guldet med et forspring til australierne på andenpladsen på 0,43 sekund, mens Canada fik bronze mere end et sekund efter australierne.

Wiedenmann blev tysk mester i dobbeltfireren hvert år i perioden 1977-1984.

Wiedenmann var bankassistent af profession. Han døde som blot 37-årig af indre blødninger efter en operation.

OL-medaljer 
 1984:  Guld i dobbeltfirer

Referencer

Eksterne henvisninger 

Roere fra Tyskland
Personer fra Ulm
Deltagere for Vesttyskland ved sommer-OL 1984
Olympiske mestre fra Vesttyskland